Vrou vlug oor draad, deur bosse van hoewe-aanvallers | Maroela Media
Louisa du Toit, kort na die aanval op die hoewe buite Brits.
Daar was vyf aanvallers en vir sommige sou dit dalk soos 'n oormag gevoel het, maar Louisa du Toit het 'n byna bomenslike geveg op tou gesit en van haar aanvallers ontsnap nadat hulle haar Woensdagoggend in haar huis op 'n kleinhoewe naby Brits oorval het.
Louisa (48) word steeds in die Mediclinic op Brits behandel nadat sy onder meer met 'n yster oor die kop geslaan is. Sy was gisteroggend alleen tuis nadat haar man, Hennie (54), en kinders, Zoanri (15), Kobus (14) en Dubert (10), vertrek het.
"Ons was nog nie eens by die skool nie, toe ek 'n oproep van die bure kry," het Hennie gesê.
Die aanvallers het 'n veiligheidsdeur oopgebreek en Louisa in die huis oorrompel. Hulle het haar in die gang met 'n yster geslaan en met die vuiste toegetakel. Sy is ook met 'n hamer in die rug geslaan.
"Hulle het probeer om haar op die vloer te kry, maar as jy lê, het jy die geveg verloor. Toe hulle haar met die yster slaan, was sy eers half deurmekaar, maar sy het aangehou baklei," het hy gesê.
Louisa het in die stoeiery uit die hoek van haar oog die oop deur opgemerk en in haar pajamas en kaalvoet by die huis uitgevlug. Sy is bo-oor 'n 1,8 m hoë heining – met lemmetjiesdraad bo-op – en het deur die sekelbosse gehardloop op soek na hulp.
'n Groep werkers het haar na bure in die omgewing geneem. Hennie sê die gesin woon nog nie lank in die omgewing nie en ken nog nie almal in die omtrek nie.
Hy sê die bure het die polisie ontbied, wat aanvanklik gesê het hulle is te besig om nou te reageer. Hulle het wel later op die toneel aangekom.
Louisa het Hennie ook van die aanval laat weet en hy is inderhaas terug huis toe. Hiér het hy op 'n geplunderde huis en die gesin se getraumatiseerde honde afgekom.
Die rowers het onder meer die vrieskas leeggemaak, Louisa se beursie en selfoon, asook van die kinders se klere in sportsakke weggedra. Die bankkaarte en selfoon is naby die huis gekry. Hulle het ook 'n gordyn van 'n reling afgepluk, vermoedelik om hulle buit in te vervoer, het Hennie gesê.
Hulle het ook die egpaar se hoëtroustel, wat hulle 22 jaar gelede gekoop het met die geld wat hulle as geskenke by hulle troue gekry het, geroof.
Die aanvallers het vermoedelik deur hierdie draad gekruip.
'n Private honde-eenheid in die omgewing het na die rowers gehelp soek. Hulle spore is sowat 'n kilometer ver gevolg, tot waar dit by 'n laagwaterbruggie verdwyn het. 'n Voertuig het hulle vermoedelik daar opgelaai.
Hennie, 'n vee-en-weidingkundige, werk gereeld weg van die huis. Die gesin voel te onveilig om terug te keer na die hoewe en het gister reeds uit die huis getrek. Hulle woon tydelik in 'n huis op Brits tot hulle 'n nuwe blyplek vind, het Hennie gesê.
Louisa is intussen steeds in die hospitaal, waar sy onder meer pynmedikasie kry. Van haar wonde het gisteraand weer begin bloei en tientalle dorings het in haar voete afgebreek.
"Maar ons is orraait. Ons is nou rustiger," het Hennie gesê.
Die gesin sal waarskynlik berading ontvang nadat Louisa uit die hospitaal ontslaan word.
Lt.kol. Amanda Funani, polisiewoordvoerder in Noordwes, het gesê die polisie is steeds op soek na die aanvallers.
Ons land is siek toe cyril waar is jy, hierdie dinge gebeur op n daaglikse basis maar al waarmee julle behep is om onder mekaar te baklei vir mag. Rerig wakker word.
Dit is Siek verby.
Vreeslik hartseer dat sulke dinge deel van ons lewe geword het. Glo dit los tog ń merk. Sterkte!
Jy kan moor, roof, verkrag ens moet net nooit die K woorde gebruik nie! Skande!!
Dis waar vir iets ernstig is die polisie te besig maar as jy die woord gebruik wat hul nie wil hoor dan is daar 5 vangwaens en betogings en nog wat.
Ek voel jammer vir iemand wat so iets moet deurgaan jy sit in jou huis pla niemand en hulle dring jou privaatheid en gee nog demands ook.
Natuurlik is die polisie "nogsteeds op soek" na die aanvallers want toe hulle moes reageer was hulle " te besig"!!! Welgedaan dat sy kon wegkom. Ons MOET leer om onsself te verdedig want verseker gaan die polisie nie help nie!!